**A HELYI KULTURÁLIS ÉLETBEN TÖRTÉNŐ SZEREPVÁLLALÁS**

Művészeti iskolásaink egyre több szerepet vállalnak helyi kulturális életünkben:

Grafika

A grafikások által készített termékeket szívesen vásárolják a minden évben megrendezett adventi udvaron.

Zeneiskola

A tanévnyitó, tanévzáró és ballagási ünnepségünk műsorából sosem maradhatnak ki zeneiskolásaink.

Alsós zeneiskolások fellépése állandóvá vált az osztálykarácsonyokon, Mikulás ünnepségeken.

Büszkék vagyunk azokra a fúvós tanítványokra, akik a rézfúvós tanáraink által vezetett tűzoltó zenekarban is helyt állnak. A tűzoltózenekar nagy sikerű újévi koncertet ad minden januárban. A fúvós tanszakon megalakult kamaraegyüttesek a pedagógus karácsonyon is megcsillogtatták tudásukat. A fúvós zenekar a falunapokon, adventi udvaron, pedagógus karácsonyon is szórakoztatta a közönséget.

Zongorásaink közül is van egy nagy tehetség, aki az adventi időszakban mindenhova elkísért egy osztályt a fellépések során (idősek karácsonya, adventi udvar, adventi gyertyagyújtás).

Az első felkérésnek december 6-án tett eleget 2 tanuló, ahol a Mikulás várón citeráztak az osztályukban. 2019. december 16-án, a már hagyományos Véradó Esten zenélt a Pöszméte Citerazenekar, melyet a nyárlőrinci Művelődési Házban rendeztek meg. Ezután december 18-án két fellépés is volt, a nyárlőrinci Óvoda Karácsonyváró kézműves foglalkozásán közreműködtek 3 tanulóval, majd 18 órakor a lakiteleki Citerás-Néptáncos Gálán vettek részt a nagy zenekarral. A 2019-es év utolsó fellépése december 22-én vasárnap volt, a hagyományos Falukarácsonyon, ahol nagy tapsot kapott a zenekar.

A félév során a szokásos adventi koncerten túl, felléptek a fafúvós hangszereken játszó diákok is az idősek napja alkalmából tartott rendezvényen és a Lakiteleki Tűzoltó Zenekar szereplésein is.

Művészeti iskolánk minizenekara és tehetségesebb hegedűseink a Magyar Kultúra Napján is szerepeltek.